DA Den Europæiske Unions Tidende C 235/19

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

2013/C 235/07

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (2)

»PANE TOSCANO«

EF-Nr.: IT-PDO-0005-01016-18.07.2012

BGB ( ) BOB ( X )

1. Navn

»Pane Toscano«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Kategori 2.4 — Brød, wienerbrød, kager, kiks og andet bagværk samt konfekturevarer.

3.2. Beskrivelse af produktet med betegnelsen i punkt 1

Den beskyttede oprindelsesbetegnelse »Pane Toscano« henviser til brød fremstillet ved hjælp af en typisk metode i Toscana, som udelukkende kræver brug af surdej, vand og mel af blødt hvedemel type »0« fra hvedesorter, som dyrkes i det produktionsområde, som er defineret i punkt 4.

Ved markedsføringen skal »Pane Toscano« BOB have følgende kendetegn:

— Form og vægt: brød med en vægt på mellem 450 g og 550 g, rhombeformede, lokalt kaldet »filoncino«, brød med en vægt på mellem 900 g og 1,1 kg eller mellem 1,80 kg og 2,20 kg, rektangulær form med runde hjørner, lokalt kaldet »filone«.

— Tykkelse: mellem 5 og 10 cm

— Skorpe: sprød med en mørk, uigennemsigtig nøddebrun farve

— Krumme: hvid eller elfenbensfarvet med karakteristiske uregelmæssige huller

— Duft: ristede hasselnødder

— Smag: neutral, dvs. usaltet og let syrlig

— Vandindhold: højst 30 % af vægten.

3.3. Råvarer (kun for forarbejdede produkter)

Mel af blød hvede type »0« med følgende produkt- og forarbejdningsegenskaber:

Parameter Værdi W (Chopin) Mellem 160 og 230 P/L (indeks) Mellem 0,35 og 0,65 H2O-absorption Over 54 % C:D (Brabender-modstand) Over 6' Faldtal Over 260

Mel med en W(Chopin)-værdi, der overstiger værdien i tabellen, kan kun anvendes til at forberede grundsurdejen.

Vand.

Surdej eller grundsurdej bestående af en portion dej fra en tidligere tilberedning som, når det opbevares i et passende miljø, gennemgår en gradvis gærings- og forsuringsproces. Når den genopfriskes rigtigt, kan denne surdej, også kaldet grundsurdej, sætte gang i hævningen, når den tilsættes ny dej.

3.4. Foder (kun for produkter af animalsk oprindelse)

—

3.5. Specifikke etaper af produktionen, som skal finde sted i det afgrænsede geografiske område

Dyrkning, høst og opbevaring af hvede samt forarbejdning af kornet til fuldkornsmel.

Fremstilling af surdejen, i frisk tilstand eller frysetørret, hensætning af noget af dejen til genopfriskning af grundsurdejen, forberedelse af surdejen (»biga«), hævning af dejen og endelig bagning af brødet.

3.6. Særlige regler vedrørende udskæring, rivning eller emballering osv.

»Pane Toscano« BOB bringes i omsætning pakket som hele brød eller udskåret. Brødet må kun udskæres og pakkes i produktionsområdet. Dette skal ske, så snart brødet er afkølet, for at bevare brødets aroma og undgå for store forskelle i vandindholdet i hele brød samt på overfladen af skiverne, hvilket kan ændre de organoleptiske egenskaber. Produktet må også udskæres og pakkes i en modificeret atmosfære.

Alternativt er det tilladt at sælge produktet uden emballage, så længe det kan identificeres med et mærke, som er beregnet til fødevarebrug, som påsættes brødet direkte inden bagning, og som bærer BOB-logoet og andre obligatoriske oplysninger.

3.7. Specifikke mærkningsregler

På emballagen skal følgende oplysninger være angivet:

— logoet for betegnelsen »Pane Toscano«

— EU's grafiske BOB-symbol, som skal være i overensstemmelse med reglerne i forordning (EF) nr. 1898/2006, og som skal placeres i samme synsfelt som betegnelsen »Pane Toscano«

— navn eller selskabsform og adresse eller hjemsted på bageriet og/eller bagerivirksomheden

— Der må ikke tilføjes yderligere angivelser, dvs. angivelser, som ikke er fastsat i dette enhedsdokument, herunder type, smag, anvendelse, kvalitet eller lignende.

Følgende er imidlertid tilladt:

— brugsnavne, handelsnavne for virksomheder og konsortier og private logoer, forudsat at de ikke er af anprisende karakter og ikke vildleder forbrugeren. Disse angivelser kan fremgå af mærket, forudsat at skrifttypen ikke er større end betegnelsen »Pane Toscano«

— eventuelle oplysninger til forbrugeren om brugen og de organoleptiske egenskaber hos »Pane Toscano« BOB samt historiske og kulturelle referencer.

Logoet for »Pane Toscano« BOB består af et billede, der viser omridset af Toscana.

4. Præcis afgrænsning af det geografiske område

Det område, hvor hveden, melet og surdejen kommer fra, og hvor »Pane Toscano« BOB fremstilles og pakkes, omfatter hele regionen Toscanas administrative område.

5. Forbindelse til det geografiske område

5.1. Det geografiske områdes egenart

Produktionsområdet for »Pane Toscano« BOB skråner nedad indefra og ud mod kysten og fra nord til syd og afgrænses af bjergkæden Appenninerne, som beskytter det mod uvejr fra øst og navnlig fra nordøst, mens det er helt ubeskyttet mod vind og nedbør fra vest. Klimamæssigt er området kendetegnet ved temperaturer og nedbør, som adskiller sig en del fra naboområderne i regionen i hvededyrkningssæsonen fra november til juli. Klimadata (laveste, gennemsnitlige og højeste temperaturer, samlet nedbør og solskinstimer) i perioden fra 1981 til 2010 viser, at de laveste temperaturer er den mest karakteristiske faktor for parametrene (W og P/L) for det anvendte mel, og at området trods de regionale forskelle tydeligt adskiller sig fra de andre. I dette område dyrkes der blød hvede på de store sletter i Arno- og Tiber-dalene, men især på de vidtstrakte bakkeområder eller i højlandet i Appenninerne. I dette miljø er der fremkommet forskellige lokale økotyper af hvede, modersorter, som danner grundlaget for mange af de sorter, der dyrkes i dag, navnlig for at tilpasse melet til produktionen af »Pane Toscano« BOB. De samme sorter, som dyrkes i andre områder, selv i naboområderne til Toscana, har ikke samme produkt- og forarbejdningsegenskaber, som er nødvendige for at fremstille »Pane Toscano«, hvilket bekræfter, at de særlige klimaforhold og deres indvirkning har lige så stor betydning som den genetiske arv. Melets reologiske egenskaber som følge af klimaet er således ideelle til at få brødet til at hæve ved hjælp af surdej, som fremstilles og holdes levende fra én bagning til den næste, takket være den knowhow om produktionen, som findes hos bagerne i området. De kan fastlægge den præcise mængde og produktionstid, som skal bruges for at opnå en konstant produktkvalitet.

5.2. Produktets egenart

»Pane Toscano« BOB er kendetegnet ved dets holdbarhed, et tegn på korrekt hævning, som beskytter det mod mug, og hvor holdbarheden er længere, end for det brød, der i dag findes på markedet. Det kendes på dets organoleptiske egenskaber, navnlig duften af ristede hasselnødder og krummens »neutrale«, dvs. usaltede smag, på dets sprøde skorpe og krummens uregelmæssige huller og hvidlige elfenbensfarve. Det kendes ligeledes på dets høje næringsværdi og letfordøjelighed, som skyldes, at der anvendes en blanding af mel med lavt glutenindhold samt hvedekimens næringsværdi (i modsætning til den normale praksis i dag, hvor hvedekimen tilføjes under fremstillingen), samt at salt historisk set aldrig har indgået i ingredienserne.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

Årsagssammenhængen mellem det geografiske område og kvaliteten og produktegenskaberne for »Pane Toscano« BOB ligger i den lange fremstillingstid for brødet, hvor surdejen kan trække de komponenter frem i det usaltede fuldkornsmel, som giver det bagte brød dets typiske smag, udseende og holdbarhed.

Disse egenskaber kan henføres til den meget gamle typisk toskanske brødfremstillingsmetode, hvor der ikke tilsættes salt til dejen, og hvor der skal anvendes en grundsurdej til at få brødet til at hæve samt blødt hvedemel af type »0« fra udvalgte kornsorter, der er blevet dyrket i Toscana siden begyndelsen af det 20. århundrede.

At »Pane Toscano« ikke indeholder salt, skyldes tilsyneladende en historisk, for Toscana typisk tvist fra det 12. århundrede mellem de dengang rivaliserende byer Firenze og Pisa.

Grundsurdejen skal navnlig virke sammen med mel, hvor hveden har de kvalitetsmæssige egenskaber, som fremgår af punkt 3.3, og som fremstilles i det område, som er defineret i punkt 4, dvs. lav hårdhed, lav W-værdi og mellemhøj P/L-værdi. Fremkomsten af disse egenskaber, som er påvist statistisk for de sorter, som dyrkes i produktionsområdet for »Pane Toscano« BOB og ikke i naboområderne, begunstiges af et yderst specifikt klima, som påvirker genotypen, navnlig takket være de laveste temperaturer.

De fleste af de hvedesorter, som dyrkes i dag til fremstilling af dette brød, stammer fra udvalgte modersorter i Valdichiana-dalen i starten af det 20. århundrede, og de er således perfekt tilpasset geografien i produktionsområdet for »Pane Toscano«.

En anden faktor er, at bagerne fortsat anvender mel, som er fremstillet, uden at hvedekimen er fjernet, hvilket tydeligvis øger brødets næringsværdi.

Hvedekimen, som i dag er fjernet helt fra mel til fremstilling af almindeligt brød, påvirker ikke kun næringsværdien i »Pane Toscano« positivt, men også hævningen, fordi hvedekim har et højt indhold af enzymer, som hjælper med til at nedbryde sukkerforbindelserne. Et yderligere forhold, som kendetegner denne produktion, er bagernes kyndige brug af surdej, idet de blot ved at blande den med vand og det mel, som anvendes til »Pane Toscano«, skaber de rette betingelser for mælkesyregæringen og den sammensætning, der giver det bagte brød dets typiske duft og smag. Endelig anvendes der ikke salt, hvilket udover at indvirke på gæringen også tydeligt kendetegner smagen af dette typiske toskanske fødevareprodukt.

Den vigtigste af alle disse faktorer, som indgår i et samspil, er det håndværk, som bagerne udfører. Takket være deres grundlæggende viden om de kvalitetsparametre, de skal overholde ved lige fra tilberedningen af surdejen til den omhyggelige kontrol, der kræves under hævningen og bagningen, frembringer de et meget typisk produkt med en høj næringsværdi.

Henvisning til offentliggørelsen af varespecifikationen

(Artikel 5, stk. 7, i forordning (EF) nr. 510/2006 (3))

Den konsoliderede udgave af varespecifikationen kan ses på dette websted:

http://www.politicheagricole.it/flex/cm/pages/ServeBLOB.php/L/IT/IDPagina/3335

eller:

ved at gå direkte til hjemmesiden for ministeriet for landbrug, fødevarer og skovbrug (http://www.politicheagricole.it), klikke på »Qualità e sicurezza« (øverst i skærmens højre side) og herefter på »Disciplinari di Produzione all’esame dell’UE«.

(1) EUT L 343 af 14.12.2012, s. 1.

(2) Erstattet af forordning (EU) nr. 1151/2012.

(3) Se fodnote 2.